
              Nr.23/22/2004

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative "Legea turismului", trimisă cu adresa P.l. x-16 din 18 februarie 2004, înregistrată sub nr.23/22 din 19 februarie 2004, Camera Deputaţilor fiind prima Cameră sesizată.



În raport de obiectul şi conţinutul său, proiectul de lege face parte din categoria legilor organice.
PREŞEDINTE,

István Antal

RAPORT

asupra propunerii legislative "Legea turismului"



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu propunerea legislativă "Legea turismului", trimisă cu adresa P.l. x-16 din 18 februarie 2004, înregistrată sub nr.23/22 din 19 februarie 2004, Camera Deputaţilor fiind prima Cameră sesizată.



Consiliul Legislativ, cu avizul nr.235/13.02.2004, a avizat favorabil propunerea legislativă cu unele observaţii şi propuneri.



Comisia pentru buget, finanţe şi bănci, cu avizul nr.72 din 24.02.2004, a hotărât respingerea propunerii legislative.



Comisia pentru administraţie publică, amenajarea teritoriului şi echilibru ecologic, cu avizul nr.26/1701 din 25 februarie 2004, a hotărât avizarea favorabilă a propunerii legislative.



Guvernul României, cu adresa nr.932/DRP din 27.02.2004, a transmis punctul său de vedere  prin care a precizat că nu susţine adoptarea acestei iniţiative legislative.



Propunerea legislativă are ca obiect de reglementare instituirea cadrului juridic privind organizarea, desfăşurarea şi dezvoltarea turismului românesc.



În conformitate cu prevederile art.60 din Regulamentul Camerei Deputaţilor, comisia a examinat propunerea legislativă menţionată mai sus în şedinţele din 3 martie şi din 15 martie 2004.



Cu ocazia dezbaterii propunerii legislative membrii comisiei au constatat că:


1. Capitolele 1, 2, 4, 5, V şi 6 sunt preluate din Ordonanţa Guvernului nr.58/1998, unele dintre articole fiind reformulate, dar au în principal acelaşi conţinut. Mai mult, prevederile din Ordonanţa Guvernului nr.58/1998 au fost preluate în iniţiativa legislativă propusă de iniţiator, fără a se lua în considerare modificările şi completările aduse prin Legea nr.755/2001, precum şi reorganizarea activităţii de turism din prezent.

Prin urmare, în proporţie de 80% iniţiativa legislativă este constituită din preluarea Ordonanţei Guvernului nr.58/1998. Faţă de acest aspect, nu se justifică elaborarea unui proiect de lege, ci eventual un proiect de modificare a Ordonanţei Guvernului nr.58/1998, aprobată prin Legea nr.755/2001, în condiţiile în care există modificări pertinente şi utile.



2. Capitolul 3 care reglementează cadrul instituţional şi înfiinţarea Autorităţii Naţionale pentru Turism nu mai este necesar întrucât prin Ordonanţa de urgenţă a Guvernului privind restructurarea administraţiei publice centrale, adoptată în şedinţa Guvernului din data de 11 martie 2004 a fost înfiinţată Autoritatea Naţională pentru Turism care aplică politica guvernului în domeniul turismului, cu personalitate juridică, în subordinea Ministerului Transporturilor, Construcţiilor şi Turismului.



De asemenea, constituirea unui fond special nu este în conformitate cu legislaţia din Uniunea Europeană.



Începând cu iunie 2001, prin Legea nr.345/2001 privind taxa pe valoare adăugată, a fost abrogată Ordonanţa Guvernului nr.8/1998 prin care se constituia Fondul special pentru promovarea şi dezvoltarea turismului din contribuţia de 3% din veniturile agenţilor economici din turism.



3. Capitolul 5 - Resurse şi facilităţi fiscale nu este în concordanţă cu legislaţia fiscală din România.



În conformitate cu prevederile art.1, alin.(3) din Codul fiscal, nu pot fi promovate prevederi fiscale în alte acte normative, în caz de conflict între acestea aplicându-se dispoziţiile Codului fiscal. Prin urmare, prevederile fiscale propuse în iniţiativa legislativă pot fi promovate numai într-un proiect de modificare a Codului fiscal, conform art.4 din acest act normativ.



Articolul 41 care prevede un alt sistem de impozitare, iar art.42 care prevede scutirea de taxe şi impozite pentru agroturism, nu se pot reglementa decât prin modificarea Codului fiscal.



Articolul 43 prevede ca agenţii economici care desfăşoară activitate turistică sezonieră să fie scutiţi de "taxe şi impozite centrale şi locale", aspect deja reglementat de art.285 din Codul Fiscal.

 

Stabilirea unei alte cote de taxă pe valoare adăugată în turism în art.44 nu este în concordanţă cu prevederile Codului Fiscal întrucât:
· Codul fiscal prevede deja aplicarea începând cu data de 1 ianuarie 2004 a unei singure cote reduse de taxă pe valoare adăugată, de 9%. Această cotă se aplică şi pentru cazarea în cadrul sectorului hotelier sau a sectoarelor cu funcţie similară, indiferent de forma de organizare a activităţii turistice, pentru a nu se produce distorsiuni concurenţiale prin practicarea de cote diferite de taxă pe valoare adăugată pentru acelaşi bun sau serviciu.

· De asemenea, potrivit art.14, alin.(1), lit.g) din Codul fiscal sunt scutite de taxă pe valoare adăugată serviciile de cazare, masă şi tratament prestate de unităţile care îşi desfăşoară activitatea în staţiunile balneoclimaterice, dacă au încheiat contracte cu Casa Naţională de Pensii şi alte Drepturi de Asigurări Sociale şi contravaloarea acestora este decontată pe bază de bilete de tratament.



Ca urmare, nu se pot aplica alte cote reduse de taxă pe valoare adăugată întrucât contravine prevederilor din Directiva a VI a Consiliului Comunităţii Economice Europene.



4. Potrivit Programului legislativ al Guvernului pentru anul 2004, Ministerul Transporturilor, Construcţiilor şi Turismului are sarcina de a elabora proiectul Legii turismului până în octombrie 2004. Acest proiect este în prezent elaborat şi se află în circuitul de avizare al ministerelor implicate.



Menţionăm că proiectul de lege a turismului, elaborat în forma ce urmează a fi prezentată de Guvern a fost supus unei largi dezbateri cu asociaţiile profesionale, sindicale şi patronale şi la elaborarea lui s-au avut în vedere şi recomandările Organizaţiei Mondiale a Turismului.



5. Potrivit art.11, lit.a) din Legea nr.24/2000 privind normele de tehnică legislativă pentru elaborarea actelor normative, în procesul de legiferare actul normativ trebuie să se integreze organic în sistemul legislaţiei prin corelare cu prevederile actelor normative cu care se află în conexiune. Pentru aceste considerente se impunea corelarea reglementării cu dispoziţiile tuturor actelor normative sus enumerate.



Ţinând seama de cele menţionate mai sus, membrii comisiei au hotărât, cu majoritate de voturi, să supună plenului Camerei Deputaţilor respingerea propunerii legislative "Legea turismului".



La lucrări au fost prezenţi 19 de deputaţi din totalul de 25 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor organice.

                     PREŞEDINTE,                                          SECRETAR,

                      István Antal                                            Cristian Buzea

Consilier,

Viorela Gondoş

